…………….. sz. napirend

**E L Ő T E R J E S Z T É S**

# A Képviselő-testület 2022. október 13-ai rendkívüli ülésére

**Tárgy:** Testvérvárosi kapcsolat létesítése Isztambul Besiktas kerületével

**Készítette:** …………………………….

Kerényi Gyula

polgármesteri koordinátor

**Egyeztetve:** …………………………….

 dr. Varga Előd Bendegúz

 alpolgármester

**Látta:** …………………………….

dr. Szalai Tibor

 jegyző

…………………………….

 dr. Silye Tamás

 jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

2020. július 3-án Riza Akpolat, Isztambul Besiktas kerületének polgármestere levélben (1. számú melléklet) kereste meg Őrsi Gergely polgármestert azzal a javaslatával, hogy jöjjön létre testvérvárosi kapcsolat közöttük és Budapest II. kerülete között. A levél tartalma szerint a 185.000 fős lakosságú Besiktas Isztambul egyik legrégibb kerülete, ahol a kultúra és tudomány számos intézménye működik, természeti és turisztikai látványosságokban gazdag. Több várossal vagy nagyvárosi kerülettel tart fenn szoros (testvérvárosi) kapcsolatot (Brooklyn, New York (USA), Erlangen (Németország), Güzelyurt (Észak-Ciprus), Lewisham, London (UK), Shkodër (Albánia), Songpa-gu, Szöul (Dél-Korea), Trenčín (Szlovákia), Xanthi (Görögország)), elsősorban a közös történelmi és kulturális örökség ápolása céljából. A felvetés fontos alappillérét képezte, hogy a II. kerületben található a török-magyar barátság legfontosabb jelképének tekinthető Gül Baba Bektasi Dervis sírja, Besiktas erre alapozva szeretné fejleszteni a kapcsolatokat Budapest II. kerületével. Úgy vélik, hogy Gül Baba humánumával az együttélés kultúrájának és az egymás iránti tisztelet gyakorlásával az egész világnak például szolgálhat. És mivel a nagy spirituális értékkel bíró sír a II. kerületben van, fontos összekötő kapocsként szolgál a két kerület közötti együttműködéshez a kultúra, a hagyományőrzés, a művészet, a kereskedelem és a városrész-megújítás számos területén.

A levélre pozitívan válaszolt Őrsi Gergely polgármester, azonban a Covid-19 miatt a kapcsolattartás akadozott, személyes látogatásra nem került sor, mindössze nemzeti ünnepek és egyéb események alkalmából írásos kommunikáció zajlott, amelyek során megállapodtak, hogy a járványügyi intézkedések lazulásával ismét felveszik a kapcsolatot és elindítják a folyamatot.

Felek egyetértettek abban, hogy az együttműködés tervezett konkrét területeinek meghatározása nélkül formális testvérvárosi megállapodás megkötése nem célszerű, ezért 2021. végén konzultáció indult ezek meghatározására. Besiktas polgármestere 2022-ben meghívást kapott a Kerület Napjára, mely látogatás jó alkalmat teremtett volna az együttműködés lehetséges területeit megvitatni, azonban ez nem jöhetett létre, egyebek mellett azért, mert ilyen utazás a török szabályozás szerint csak hivatalos testvérvárosi kapcsolat megléte esetén lehetséges.

2022. júliusában Besiktas érdeklődött a testvérvárosi kapcsolat létesítésének folyamatáról, a Besiktas Városi Tanács ugyanis már határozatot hozott a testvérvárosi kapcsolat létrehozásáról, és ehhez megkapták az illetékes Környezetvédelmi és Városfejlesztési Minisztérium jóváhagyását is, akik tájékoztatást kértek tőlük a fejleményekről. Válaszunkban megerősítettük szándékunkat a testvérvárosi kapcsolatról szóló dokumentum képviselő-testületi jóváhagyását követő aláírására és mellékeltük az együttműködés általunk javasolt témáit:

1. Jó gyakorlatok megosztása, tudástranszfer és együttműködés elsősorban az alábbi területeken:

- fenntarthatóság, energiahatékonyság

- városmegújítás, közterek rehabilitációja

- okos város koncepciók

- városi életkörülmények javítása

- állampolgárok és vállalkozások bevonása

2. II. kerületi török kulturális örökség és annak megőrzése

3. Török-magyar kulturális kapcsolatok ápolása, közös kulturális rendezvények szervezése (mozi, színház, zene stb.)

4. Sportkapcsolatok ápolása, a fiatal generációra fókuszálva

Szeptember 12-én Besiktas megküldte a testvérvárosi kapcsolat létesítésre vonatkozó megállapodás tervezetét, benne az együttműködés általunk is felsorolt területeivel. (2. számú melléklet), egyúttal javasolták, hogy Riza Akpolat polgármester októberben Budapestre látogatna az aláírásra.

Időközben a Gül Baba Örökségvédelmi Alapítvánnyal is partneri együttműködés alakult ki Gül Baba örökségének ápolására, bevonták az Önkormányzatot a szeptember 17-18-i Gül Baba Rózsa napok szervezésébe, rendezésébe, mely alkalomból Őrsi Gergely találkozott Törökország nagykövetével, Gülsen Karanis Eksioglu asszonnyal is, aki méltatta a II. kerület török hagyományok, és tágabb összefüggésben a török-magyar kapcsolatok ápolásában tanúsított tevékenységét. Mind a nagykövet, mind Suat Karakus, a Gül Baba Örökségvédelmi alapítvány alelnöke hangsúlyozta, hogy 2023-ban Törökország és Magyarország a közöttük létrejött diplomáciai kapcsolatok 100 éves fennállását fogja ünnepelni nagyszabású rendezvények keretében, ahol az Alapítvány is fontos szerepet kap. A Besiktassal való testvérvárosi kapcsolat ebbe a folyamatba is jól illeszkedne.

Kérem a T. Képviselő-testületet a határozati javaslat elfogadására.

**Határozati javaslat**

A Képviselő-testület úgy dönt, hogy támogatja a Budapest Főváros II. Kerületi Önkormányzat és a Besiktas Városi Tanács között létrejövő testvérvárosi megállapodás aláírását, egyúttal felhatalmazza a Polgármestert a megállapodás aláírására.

**Felelős:** Polgármester

**Határidő:** 90 nap

*A határozati javaslat elfogadásához minősített többségű szavazati arány szükséges.*

**Budapest, 2022. október 10.**

**Berg Dániel**

alpolgármester s.k.

**Mellékletek:**

1. Besiktas polgármesterének testvérvárosi kapcsolatot indítványozó levele (magyar fordítással)
2. Testvérvárosi megállapodás (magyar fordítással)